Svend Aage Fauerholdt (DF), 2000-03-22:
Det er med stor interesse, vi i Dansk Folkeparti har modtaget den nye landsplanredegørelse.
I en pressemeddelelse udsendt af miljø- og energiminister Svend Auken den 15. marts står der: »Vi skal fremme de lokale særkender og kompetencer; det er vi bedst til.
Den nye landsplanredegørelse lancerer en ny og mere dynamisk planlægning, hvor byernes indretning og samspillet mellem by og land er med til at skabe gode og attraktive vilkår i samspil med erhvervsudviklingen.« Det lyder utrolig godt, men når man så læser videre i redegørelsen, er der alligevel en masse spørgsmål, man må stille sig selv.
Hvad med f.eks. den fysiske planlægning?
Er der, som det er blevet spurgt af mig tidligere i dag, elastik i den?
Er der elastik i den, og er der tiltro til, at amterne og kommunerne i højere grad kan være selvbestemmende?
De er utrolig dygtige og gode til at føre tingene ud i livet, men de standser op en gang imellem og spørger: Kan det her nu også være rigtigt?
Har vi så lidt at sige?
Er det hele planlagt godt nok for os?
Hvis der i indledningen havde stået »lokalt islæt« eller »lokale ideer« og »nye udfordringer«, ville det have været godt for os i Dansk Folkeparti.
Lokale ideer burde have haft mere plads i denne landsplanredegørelse.
Redegørelsen omtaler mange områder, og vi ser, at der er tale om to nye landsdelscentre: i Trekantområdet og i Midt-Vest-området.
Vi må jo se på, hvad man får ud af det, om det kommer til at fungere bedre, end tilfældet er i dag.
Samspillet mellem kommuner og amter skal selvfølgelig finde sted, og det er vi fuldstændig med på
, men det må heller ikke være en bremseklods, hvor der kommer virkelig gode lokale ideer frem.
Danmark er jo forskelligt i øst og vest og i syd og nord, så der kan være områder, hvor nogle ting er bedre egnede end på andre steder i landet.
Det er klart, at der ikke kan være et transportcenter i hver af landets 275 kommuner, og der kan heller ikke været det i alle 14 amter.
Og der skal selvfølgelig et godt samarbejde til, hvor man snakker tingene igennem, så de kommer til at ligge de steder, som er centrale, og hvor der er mest brug for dem.
En af de ting, som også er omtalt, er transport ad søvejen, og måske er det et område, vi skulle fokusere lidt mere på og måske give et klap på skulderen til dem, som vil igangsætte søvejstransport. Vi ser i mange, mange byer i dag, at trafikken bliver
omlagt.
Man leder især den tunge trafik uden om byerne, og det er et godt og rigtigt initiativ, at de biler, der kan fjernes fra bymidten og selve bykernen, og som ingen brug har for at komme dér, men skal videre, ledes udenom.
Det er et udmærket initiativ, der her bliver taget. Så er der også landdistrikterne, og her har vi jo behandlet op til flere forslag her i salen, hvor der er taget initiativ fra borgerlige partier til at åbne for, at landdistrikterne bliver mere involveret, end de er i dag, nye initiativer og igen nye, lokale initiativer, som kan være med til virkelig at skabe det, som Landsplanredegørelsen starter med, altså at by og land skal have et godt samarbejde. Der kan sættes mange spørgsmålstegn ved tingene, men vi har læst det igennem, og vi føler, at de ting, der er peget på her, måske nok kunne gøres lidt bedre, end der står i redegørelsen.